Penge fra Rusland og misbrug af penge fra EU-kassen. Det er sager, som klæber til en række af de national-konservative EU-skeptiske partier, der lige nu fører valgkamp op til valget til Europa-Parlamentet.

I dag mødes flere af partierne i Italien. De er inviteret af lederen af det italienske parti Lega, Matteo Salvini. Og med ved mødet er blandt andre franske Marine Le Pen og Anders Vistisen fra Dansk Folkeparti.

© Type 1 DR’s EU-korrespondent Ole Ryborg Ole Ryborg er DR Nyheders korrespondent i EU og har dækket EU siden 1988. Læs mere

Salvini og Le Pen kender hinanden fra Europa-Parlamentet, hvor de i fællesskab etablerede den politiske gruppe ENF sammen med blandt andet Frihedspartiet fra Østrig og Gert Wilders parti fra Holland.

Og selv om dagens møde i Milano i nogen grad blev ødelagt af afsløringerne af en video, som tvang lederen af det østrigske Frihedsparti til at trække sig, så er den type af afsløringer på ingen måde noget nyt for de politikere, der i dag var samlet i Italien.

For en sammenstilling af aktiviteterne blandt de europæiske nationalkonservative EU-skeptiske partier udarbejdet af tænketanken Corporate Europe Observatory viser, at en række af partierne gennem de senere år har været involveret i et antal sager om mistanke om misbrug af EU-midler og tætte forbindelser til Rusland.

Blandt andet er det blevet afsløret, at ENF-gruppens medlemmer af Europa-Parlamentet har drukket 228 flasker champagne i løbet af 41 møder. En adfærd, som Europa-Parlamentets finanskontrol også var faldet over.

Og champagnen var ikke den eneste luksus, som de borgerlige EU-skeptikere havde tilladt sig at lade skatteborgerne betale. Europa-Parlamentet noterede, at der var spist middag til en kuvertpris på 400 euro per kuvert. Det svarer til cirka 3.000 kroner per kuvert.

Alt i alt har Europa-Parlamentet anbefalet, at den politiske gruppe ENF skal betale 420.000 euro tilbage til parlamentet - omkring 3,1 million kroner.